Yengil sanoat sohasida oʻrta boʻgʻin kadrlar tayyorlash tizimini takomillashtirish hamda Dizayner va texnologlarni tayyorlash texnikumlarini tashkil etish chora-tadbirlari toʻgʻrisida
(resolution, 2024-07-16)

Iqtisodiyot tarmoqlaridagi tarkibiy oʻzgarishlar natijasida yaratilayotgan yangi ish oʻrinlarida toʻqimachilik sohasida ish beruvchilarning ehtiyojiga mos boʻlgan oʻrta boʻgʻin kadrlarni tayyorlash, rivojlangan mamlakatlar tajribasi asosida oʻqitishni tashkil etish hamda soha korxonalarining malakali kadrlarga boʻlgan ehtiyojini qondirish maqsadida Vazirlar Mahkamasi qaror qiladi: 1. “Oʻztoʻqimachiliksanoat” uyushmasi, Oʻzbekiston Respublikasi Investitsiyalar, sanoat va savdo vazirligi, Oliy taʼlim, fan va innovatsiyalar vazirligi hamda Savdo-sanoat palatasining: 2024/2025 oʻquv yilidan boshlab “Oʻztoʻqimachiliksanoat” uyushmasi tasarrufidagi kollejlar negizida yengil sanoat korxonalari uchun oʻrta maxsus professional taʼlim darajasida kadrlar tayyorlaydigan Dizayner va texnologlarni tayyorlash texnikumlarini tashkil etish; dizayner va texnologlar tayyorlash texnikumlari bazasida tikuvchilik hamda toʻqimachilik mahsulotlari dizayneri, modelyer-konstruktor, yengil sanoat buyumlari konstruksiyasi va texnologiyasi kabi yoʻnalishlarda oʻrta boʻgʻin kadrlarni tayyorlash; malakali dizayner va texnolog kadrlar tayyorlash jarayoniga Germaniya, Italiya, Turkiya, Xitoy, Hindiston va Pokiston kabi xorijiy davlatlarning ilgʻor tajribasini joriy etish hamda toʻqimachilik korxonalari xodimlarini xorijiy davlatlarning yengil sanoat korxonalarida malaka oshirishga yuborish toʻgʻrisidagi takliflariga rozilik berilsin. 2. Andijon viloyatining Xoʻjaobod tumani Oʻzbekiston ovozi koʻchasi 78-uy manzilda joylashgan Andijon qishloq xoʻjaligi va agrotexnologiyalar institutiga tegishli sobiq Xoʻjaobod qishloq xoʻjaligi kasb-hunar kolleji binosida davlat-xususiy sheriklik asosida Dizayner va texnologlar tayyorlash texnikumi tashkil etilsin. Bunda davlat-xususiy sheriklik loyihasi doirasida davlat sherigi — Andijon qishloq xoʻjaligi va agrotexnologiyalar instituti bilan Oʻzbekiston Respublikasining “Davlat-xususiy sheriklik toʻgʻrisida”gi Qonuniga muvofiq aniqlangan xususiy sherik oʻrtasida tuzilgan davlat-xususiy sheriklik toʻgʻrisidagi bitimda ijtimoiy va investitsiyaviy majburiyatlarni belgilash nazarda tutilsin. 3. “Oʻztoʻqimachiliksanoat” uyushmasi tasarrufida tashkil etiladigan Dizayner va texnologlarni tayyorlash texnikumlarining roʻyxati ilovaga muvofiq tasdiqlansin. 4. Quyidagilar Dizayner va texnologlarni tayyorlash texnikumining asosiy vazifalari etib belgilansin: toʻqimachilik sanoati tarmoqlari uchun mehnat bozorida raqobatbardosh hamda yuqori malakaga ega oʻrta boʻgʻin kadrlarni tayyorlash; yetakchi xorijiy taʼlim tashkilotlari bilan hamkorlikda qoʻshma taʼlim dasturlari asosida toʻlov-kontrakt mablagʻlari hisobidan kadrlar tayyorlashni tashkil etish; jahon modalarining soʻnggi tendensiyalarini tadqiq qilish, yengil sanoat buyumlarini istiqbolli modellashtirish va turli xil liboslar kolleksiyalarini yaratish, bu borada xorijiy laboratoriyalarni jalb qilish va konsalting-maslahatlar berish, metodik seminar va mahorat darslarini tashkil etish; ish beruvchi korxonalardagi yetakchi mahalliy va xorijiy mutaxassislarni (muhandislar, texnologlar) “Oʻztoʻqimachiliksanoat” uyushmasi mablagʻlari hisobidan taʼlim jarayoniga jalb etish orqali oʻquv jarayonining sifatini taʼminlash; “Oʻztoʻqimachiliksanoat” uyushmasi tomonidan xalqaro tashkilotlarning grantlarini jalb qilgan holda, oʻquvchilarni toʻqimachilik sanoati rivojlangan Germaniya, Italiya, Turkiya, Xitoy, Hindiston va Pokiston kabi davlatlarda bevosita ishlab chiqarish korxonalariga malaka oshirishga yuborishni tashkil etish; bitiruvchilarning kasbiy koʻnikmalari ish beruvchilar va xolis ekspertlar tomonidan baholanishini tashkil qilish, shuningdek, oʻqitish yakuni boʻyicha beriladigan taʼlim toʻgʻrisidagi hujjatlar xorijiy davlatlarda ham tan olinishi uchun zarur choralarni koʻrish; xorijiy taʼlim muassasalari bilan hamkorlikda kadrlar tayyorlashni yoʻlga qoʻyish. 5. Belgilansinki, 2024/2025 oʻquv yilidan boshlab Dizayner va texnologlarni tayyorlash texnikumlarida: a) kadrlar Xalqaro tasniflagichning kamida 3 yoki 4-darajasiga mos taʼlim dasturlarini tamomlagan, kamida umumiy oʻrta maʼlumotga ega boʻlgan shaxslar hisobidan shakllantirilgan guruhlarda kasblar va mutaxassisliklarning murakkabligidan kelib chiqqan holda, 2 yildan kam boʻlmagan muddatda kunduzgi, kechki, sirtqi va dual taʼlim shakllarida davlat buyurtmasi hamda toʻlov-kontrakt asosida tayyorlanadi; b) yetakchi xorijiy taʼlim tashkilotlari bilan hamkorlikda qoʻshma taʼlim dasturlari asosida “Oʻztoʻqimachiliksanoat” uyushmasi mablagʻlari hisobidan xorijiy mutaxassislarni jalb etgan holda, toʻqimachilik korxonalari ishchi-xodimlarining stajirovkasini tashkil qilish, malakasini oshirish va ularni qayta tayyorlashni tashkil etish choralari koʻriladi; v) Dizayner va texnologlarni tayyorlash texnikumlarida taʼlim oluvchilar tajriba va koʻnikma orttirishi uchun xorijga yuboriladi hamda ularga orttirgan tajribalarini amaliyotga tatbiq etish maqsadida toʻqimachilik korxonalarida 2 yil ishlab berish majburiyati yuklanadi. Bunda korxona rahbarining tavsiyasi asosida Dizayner va texnologlarni tayyorlash texnikumlarida taʼlim olgan oʻquvchilar tanlab olinadi hamda tegishli shartnomalar imzolanadi. Shartnoma shartlari buzilgan taqdirda, sarflangan xarajatlar ishga qabul qilingan oʻquvchilardan undiriladi; g) har yili Dizayner va texnologlarni tayyorlash texnikumlarining kamida 10 nafar taʼlim oluvchilar “Savdoni rivojlantirish kompaniyasi” AJ, soha korxonalarining oʻz mablagʻlari hamda xalqaro tashkilotlarning grantlari hisobidan toʻqimachilik sanoati rivojlangan Germaniya, Italiya, Turkiya, Xitoy, Hindiston va Pokiston kabi davlatlarda bevosita ishlab chiqarish korxonalariga malaka oshirishga yuboriladi. 6. Dizayner va texnologlarni tayyorlash texnikumlari xodimlariga professional taʼlim muassasalari uchun qoʻllaniladigan mehnatiga haq toʻlash va ragʻbatlantirish shartlari tatbiq etiladi. 7. Oʻzbekiston Respublikasi Savdo-sanoat palatasi, “Oʻztoʻqimachiliksanoat” uyushmasi, Kambagʻallikni qisqartirish va bandlik vazirligi hamda Andijon, Qashqadaryo viloyatlari va Toshkent shahar hokimliklari: tegishli hududning ixtisoslashuvi, salohiyati, investitsiya loyihalari, tashkilotlardagi mavjud boʻsh ish oʻrinlari va mehnat bozori talablaridan kelib chiqib, tegishlicha davlat va xususiy sektorning toʻqimachilik sohasida kadrlarga boʻlgan ehtiyojini aniqlasin; taʼlim oluvchilarining ishlab chiqarish amaliyoti tashkil etiladigan aniq korxonalarni taʼlim muassasalariga biriktirsin; toʻqimachilik sohasida kadrlarga boʻlgan ehtiyojdan kelib chiqib, ushbu muassasalarga oʻquvchilarni qabul qilish boʻyicha takliflarni tayyorlab, Oʻzbekiston Respublikasi Oliy taʼlim, fan va innovatsiyalar vazirligiga taqdim etsin; Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda 2025-2026-yillarda Toshkent shahri, Andijon va Qashqadaryo viloyatlaridagi Dizayner va texnologlarni tayyorlash texnikumlari tajribasi asosida soha mutaxassislarini tayyorlash texnikumlarini tashkil etsin. 8. Andijon, Qashqadaryo viloyatlari va Toshkent shahar hokimliklari “Oʻztoʻqimachiliksanoat” uyushmasi bilan birgalikda: Dizayner va texnologlarni tayyorlash texnikumlarini yangi oʻquv yiliga tayyorlash choralarini koʻrsin; Dizayner va texnologlarni tayyorlash texnikumlari hamda ish beruvchilarning oʻzaro uygʻunlikda faoliyat yuritishini hamda oʻquvchilarning ishlab chiqarish amaliyoti hududdagi soha korxonalarida oʻtkazilishini taʼminlasin; har yili 1-mayga qadar Dizayner va texnologlarni tayyorlash texnikumlari bitiruvchilarining bandligini taʼminlashga qaratilgan dasturlarni ishlab chiqsin hamda ularning ijrosini nazorat qilsin; 9. Belgilansinki, Dizayner va texnologlarni tayyorlash texnikumlari: boshqaruv, texnik, xizmat koʻrsatuvchi va oʻquv-yordamchi xodimlarning (davlat-xususiy sheriklik asosida tashkil etiladigan taʼlim tashkiloti hamda ishlab chiqarish taʼlimi ustalari bundan mustasno) ish haqi va unga tenglashtirilgan toʻlovlari, xomashyo va yonilgʻi-moylash materiallari hamda kommunal xizmatlar xarajatlari mahalliy budjet mablagʻlari hisobidan; joriy saqlash, faoliyat yuritish, moddiy-texnik bazani mustahkamlash va kadrlar tayyorlash xarajatlari “Oʻztoʻqimachiliksanoat” uyushmasining mablagʻlari, oʻquvchilarni davlat buyurtmasi va toʻlov-kontrakt asosida oʻqitishdan tushadigan mablagʻlar hamda qonunchilikda taqiqlanmagan boshqa manbalar hisobidan moliyalashtiriladi. 10. Ushbu qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev, oliy taʼlim, fan va innovatsiyalar vaziri K.A. Sharipov hamda Savdo-sanoat palatasi raisi D.A. Vaxabov zimmasiga yuklansin.